《东河驿值雪次茅长史白战体韵》
明代·方孝孺

东河气高地常冷，越客入山愁目瞑。蹇驴破帽闯驿门，敝屋疏目耿灯影。

更阑藉草始一寐，夜半雪来初未省。窗明恍讶乌绕树，身倦宛同蛙伏井。

鸡鸣起看眼生花，睡熟山童呼不醒。积深巳觉拥蓝关，势远直疑沾庾岭。

穿檐入隙如有求，塞户填阶岂须请。瓦沟早滴为炊烟，水面难消因泛梗。

乐事偏宜壮士猎，清气先入诗家茗。平铺道路混险夷，盖覆乾坤掩瑕眚。

空山难行无客到，高卧闭门终日静。春来一月尚严凝，天上何人调九鼎。

半生对雪走四方，奇绝爱此林壑景。长松压重龙虎怒，巨石罗陈□□整。

北风末势更飘扬，斜照馀辉愈光烱。南望殊怜京阙遥，西顾颇觉归途永。

未须玩物遽忧患，有形易化皆幻境。明朝阴翳尽扫除，天际诸峰翠相并。

乘兴伸眉且一笑，人生饥寒非不幸。莫将诗句效苏公，淮阴讵肯侪哙等。

作者简介：方孝孺（1357—1402年7月25日），宁海人，字希直，一字希古，号逊志，曾以“逊志”名其书斋，因其故里旧属缑城里，故称“缑城先生”；又因在汉中府任教授时，蜀献王赐名其读书处为“正学”，亦称“正学先生”，明朝大臣、学者、文学家、散文家、思想家。后因拒绝为发动“靖难之役”的燕王朱棣草拟即位诏书，被朱棣杀害。南明福王时追谥“文正”。